ส่วนที่ 1

ข้อมูลสรุป (Executive Summary)

-   บริษัท อิออน ธนสินทรัพย์ (ไทยแลนด์) จำกัด (มหาชน) เริ่มก่อตั้งเมื่อวันที่ 18 กันยายน
    2535 โดยบริษัท อิออน เครดิต เซอร์วิส จำกัด
    ซึ่งประกอบธุรกิจหลักในการให้บริการสินเชื่อรายย่อยในประเทศญี่ปุ่น ภายใต้ชื่อบริษัท
    ไทยเครดิตเซอร์วิส จำกัด ปัจจุบัน บริษัทฯ มีทุนที่ออกและเรียกชำระแล้ว 250 ล้านบาท
    โดยมีกลุ่มผู้ถือหุ้นใหญ่ของบริษัทฯ คือ กลุ่มอิออน ซึ่งมีสัดส่วนการถือหุ้นในบริษัทฯ คิดเป็นร้อยละ
    63.12 บริษัทฯ ประกอบธุรกิจหลักในการให้บริการสินเชื่อรายย่อย (Retail Finance) แก่
    ลูกค้า ประกอบด้วย สินเชื่อเช่าซื้อ สินเชื่อบัตรเครดิต และสินเชื่อส่วนบุคคล

-   ณ วันที่ 20 กุมภาพันธ์ 2545 บริษัทฯ มีสาขารวมทั้งสิ้นจำนวน 40 แห่ง
    และเพื่อเป็นการเพิ่มความสะดวกในการใช้บริการให้แก่ ลูกค้า บริษัทฯ
    ยังมีการจัดตั้งจุดให้บริการตามห้างสรรพสินค้าและร้านดิสเคานท์สโตร์ต่างๆ อาทิเช่น
    ห้างสรรพสินค้าเดอะมอลล์ ห้างเทสโก้-โลตัส ห้างแม็คโคร และห้างบิ๊กซี ปัจจุบัน
    บริษัทมีจุดให้บริการทั้งสิ้น 129 แห่ง นอกจากนี้ บริษัทฯ
    ยังติดตั้งเครื่องเบิกเงินสดอัตโนมัติจำนวนทั้งสิ้น 120 เครื่อง ในเขตกรุงเทพฯ และปริมณฑล

-   สินค้าที่บริษัทฯ ให้บริการสินเชื่อเช่าซื้อมีหลากหลายประเภท ได้แก่
    สินค้าประเภทเครื่องใช้ไฟฟ้า เครื่องตกแต่งบ้าน เครื่องใช้สำนักงาน เครื่องกีฬา
    เครื่องดนตรี โทรศัพท์เคลื่อนที่ และอุปกรณ์ประดับรถยนต์
    ลูกค้าสามารถใช้บริการเช่าซื้อสินค้าจากร้านค้าที่เป็นคู่ค้าของบริษัทฯ
    โดยร้านคู่ค้าจะส่งใบเรียกเก็บเงินให้แก่บริษัทฯ หลังจากนั้นบริษัทฯ
    จะชำระเงินค่าสินค้าให้แก่ร้าน
    คู่ค้า ณ วันที่ 20 กุมภาพันธ์ 2545 บริษัทฯ มีร้านคู่ค้าทั้งสิ้นกว่า 3,560 แห่งทั่วประเทศ
    นอกเหนือจากสินเชื่อเช่าซื้อแล้ว บริษัทฯ
    ยังให้บริการสินเชื่อส่วนบุคคลซึ่งเป็นบริการให้กู้ยืมเงินแก่ลูกค้าเพื่อตอบสนองความต้องการต่างๆหรือนำไปใช้สำหรับวัตถุประสงค์อื่นๆ
    เช่น เงินกู้เพื่อการศึกษา เงินกู้เพื่อการประกันภัยรถยนต์ หรือเงินกู้เพื่อการท่องเที่ยว เป็นต้น
    ทั้งนี้นับ
    ตั้งแต่เริ่มให้บริการข้างต้น บริษัทฯ
    ได้อนุมัติสินเชื่อเช่าซื้อและสินเชื่อส่วนบุคคลรวมทั้งสิ้นประมาณ 2.5 ล้านรายการ และปัจจุบัน
    บริษัทฯ มีสมาชิกที่ใช้บริการสินเชื่อบริษัทฯ ประมาณ 1.16 ล้านราย

-   บัตรเครดิตของบริษัทฯ สามารถแบ่งได้ 2 ประเภทใหญ่ๆ คือ บัตรเครดิตที่ใช้ในประเทศ
    และบัตรเครดิตที่ใช้ในประเทศและ
    ต่างประเทศ ประเภทของบัตรเครดิตที่ใช้ในประเทศ ได้แก่ บัตรอิออนการ์ด
    ซึ่งออกโดยบริษัทฯ และบัตรที่บริษัทฯ ออกร่วมกับ
    ร้านค้าอื่นๆ ได้แก่ บัตรเครดิตเดอะมอลล์ บัตรเครดิตจัสโก้ และบัตรเครดิตตั้งฮั่วเส็ง เป็นต้น
    นอกจากนี้ บริษัทฯ ยังมีบัตรเครดิต ที่สามารถใช้ในประเทศและต่างประเทศอีก 2 ประเภท
    คือ บัตรอิออนมาสเตอร์การ์ด และบัตรอิออนเจซีบีการ์ด ณ วันที่ 20 กุมภาพันธ์ 2545 บริษัทฯ
    มีการออกบัตรเครดิตทั้งสิ้นจำนวน 553,000 ใบ

-   ธุรกิจที่สร้างรายได้หลักให้แก่บริษัทฯ คือ ธุรกิจสินเชื่อเช่าซื้อ คิดเป็นสัดส่วนร้อยละ 53.12
    ของรายได้รวมในปีบัญชี 2544ในขณะที่รายได้จากธุรกิจบัตรเครดิต
    และรายได้จากธุรกิจสินเชื่อส่วนบุคคล มีสัดส่วนร้อยละ 28.92 ร้อยละ 15.03 ของรายได้
    รวมในปีบัญชี 2544 ตามลำดับ ปีบัญชี 2544
    ธุรกิจสินเชื่อเช่าซื้อยังคงเป็นรายได้หลักของบริษัทฯ โดยมีธุรกิจบัตรเครดิต
    และธุรกิจสินเชื่อส่วนบุคคล เป็นธุรกิจที่มีการเติบโตอย่างรวดเร็ว เนื่องจากบริษัทฯ
    ได้ขยายสาขาในต่างจังหวัดมากขึ้น

-   ในปีบัญชี 2544 บริษัทฯ มีรายได้รวมจำนวน 2,196.93 ล้านบาท เพิ่มขึ้นจากปีบัญชี 2543
    คิดเป็นร้อยละ 92 และมีกำไร
    สุทธิจำนวน 292.08 ล้านบาท เพิ่มขึ้นจากปีบัญชี 2543 คิดเป็นร้อยละ 90
    ทั้งนี้เป็นผลมาจากการขยายตัวของการให้สินเชื่อ
    ของบริษัทฯ ซึ่งจะเห็นได้ว่ายอดลูกหนี้การค้าสุทธิของบริษัทฯ ได้เพิ่มขึ้นจาก 4,503.07
    ล้านบาทในปีบัญชี 2543 เป็น 8,777.10 ล้านบาท ในปีบัญชี 2544